ວ.ກ.ອອນໄລ: ໂດຍຮັບຄຳເຊີນຂອງທ່ານ ສີ ຈີ້ນຜິງ ປະທານປະເທດຈີນ, ໃນຕອນທ່ຽງວັນທີ 9 ພະຈິກ 2014, ທ່ານເຈືອງເຕິນຊາງ ປະທານປະເທດ ສາທາລະນະລັດ ສັງຄົມນິຍົມຫວຽດນາມ ພ້ອມດ້ວຍຄະນະຜູ້ແທນຂັ້ນສູງຫວຽດນາມ ໄດ້ມາຮອດນະຄອນຫຼວງປັກກິ່ງ ເພື່ອເຂົ້າຮ່ວມກອງປະຊຸມບັນດາການນຳເວທີປາໄສການຮ່ວມມືເສດຖະກິດ ອາຊີ-ປາຊີຟິກ (APEC) ຄັ້ງທີ 22.
ໃນບົດປາໄສທີ່ກອງປະຊຸມຂັ້ນສູງ APEC ຄັ້ງນີ້, ທ່ານປະທານປະເທດຫວຽດນາມ ເຈືອງເຕິນຊາງ ໄດ້ເນັ້ນເຖິງຜົນສຳເລັດທີ່ພົ້ນເດັ່ນຕ່າງໆ ຂອງ APEC ໃນສອງທົດສະວັດທີ່ຜ່ານມາ ກ່ຽວກັບການສ້າງຕັ້ງ ເປັນເຄືອຂ່າຍຮ່ວມມື ແລະ ການເຊື່ອມຕໍ່ຫລາຍຂັ້ນຊັ້ນ, ແຕ່ຂັ້ນອະນຸພາກພື້ນ ພາກພື້ນ ຈົົນເຖິງທົ່ວອາຊີ-ປາຊີຟິກ ທີ່ກ້ວາງໃຫຍ່. ທ່ານປະທານປະເທດ ໄດ້ຊົມເຊີຍ ແລະ ສະໜັບສະໜູນຕໍ່ ແຜນແມ່ບົດ ກ່ຽວກັບການເຊື່ອມຕໍ່ APEC ໄລຍະ 2015 – 2025 ແລະ ບັນດາຂໍ້ຕົກລົງທີ່ສຳຄັນ ແນໃສ່ເພີ່ມທະວີການເຊື່ອມຕໍ່, ພິເສດແມ່ນ ພັດທະນາພື້ນຖານໂຄງລ່າງ ລະຫວ່າງບັນດາສະມາຊິກ APEC. ທ່ານປະທານປະເທດໄດ້ເຫັນດີວ່າ: ຕ້ອງມີຄວາມພະຍາຍາມພ້ອມກັນ ເພື່ອລະດົມແຫຼ່ງຊັບພະຍາກອນ ທາງດ້ານການເງິນ ແລະ ການຊ່ວຍເຫຼືອເຕັກນິດທີ່ຈຳເປັນ ໂດຍຜ່ານບັບດາກົນໄກຮ່ວມມືທີ່ໂປ່ງໃສ ແລະ ເພື່ອຈຸດໝາຍການພັດທະນາ.
ເພື່ອເຊື່ອມຕໍ່ພາກພື້ນຢ່າງຮອບດ້ານ, ທ່ານປະທານປະເທດຫວຽດນາມ ໄດ້ສະເໜີໃຫ້ບັນດາສະມາຊິກ ຕ້ອງສຸມໃສ່ຮ່ວມມືຕອບໂຕ້ກັບບັນດາສິ່ງທ້າທາຍທົ່ວໂລກ, ຊ່ວຍເຫຼືອຍົກສູງຄວາມສາມາດໃຫ້ບັນດາສະມາຊິກພວມພັດທະນາ, ຍູ້ແຮງການຮ່ວມມືດ້ານການສຶກສາ ແລະ ກໍ່ສ້າງ, ເພີ່ມທະວີການຮ່ວມມືພາກລັດແລະເອກະຊົນ, ເສີມຂະຫຍາຍບົດບາດທີ່ຂາດບໍ່ໄດ້ຂອງບັນດາວິສາຫະກິດ... ທ່ານປະທານປະເທດໃຫ້ທັດສະນະວ່າ: ບັນຫາອັນສຳຄັນແມ່ນຕິດພັນບັນດາຂອບການເຊື່ອມຕໍ່ໃນທຸກຂັ້ນຂອງພາກພື້ນ, ຮັບປະກັນການຊ່ວຍໜູນ ປະສານສົມທົບກັນ ໃນການສະເໜີ ແລະຜັນຂະຫຍາຍບັນດາຄວາມຄິດລິເລີ່ມຂອງຂອບການເຊື່ອນຕໍ່ເຫຼົ່ານີ້.
ທ່ານປະທານປະເທດຫວຽດນາມໄດ້ເນັ້ນວ່າ: “ແຜນແມ່ບົດກ່ຽວກັບການເຊື່ອມຕໍ່ ASEAN” ພ້ອມກັບບັນດາໂຄງການເຊື່ອມຈອດໂຄງລ່າງພື້ນຖານຢູ່ ASEAN ໃນທະວິບ ແລະ ອະນຸພາກພື້ືນແມ່ນ້ຳຂອງ ເຊິ່ງບັນດາສະມາຊິກ ASEAN ກຳລັງຜັນຂະຫຍາຍຢ່າງແຂງແຮງນັ້ນ ອາດຈະໄດ້ຖືວ່າ ເປັນປັດໃຈສຳຄັນໜຶ່ງທີ່ຊຸກຍູ້ການເຊື່ອມຕໍ່ຢູ່ ອາຊີ-ປາຊີຟິກ. ເຊື່ອມຕໍ່ພາກພື້ນພ້ອມກັັນການເຕີບໂຕເສດຖະກິດ ແລະ ຫລຸດຜ່ອນຄວາມແຕກໂຕນກັນດ້ານການພັດມະນາ ເປັນບັນດາເນື້ອໃນສຳຄັນຕົ້ນຕໍຂອງປະຊາຄົມ ASEAN ທີ່ສ້າງຄວາມເຂັ້ມແຂງດ້ວຍຕົນເອງ ກົມກຽວກັນ ແລະ ສະໜິດຕິດພັນກັນ.
ກອງປະຊຸມໄດ້ຮັບຮອງເອົາຖະແຫຼງການຮ່ວມສອງສະບັບຂອງບັນດາການນຳ APEC ກ່ຽວກັບ “ໂຄງການດຳເນີນງານປັກກິງ ເພື່ອອາຊີ-ປາຊີຟິກ ຕິດພັນກັນ, ມີຫົວຄິດປະດິດສ້າງ ແລະ ເຊື່ອມຈອດກັນ” ແລະ “ກຳນົດອະນາຄົດໂດຍຜ່ານການພົວພັນຄູ່ຮ່ວມມືອາຊີ-ປາຊີຟິກ”, ພ້ອມດ້ວຍເອກະສານສີ່ສະບັບທີ່ຕິດແນບນຳຄື: “ລຳດັບດຳເນີນງານປັກກິ່ງກ່ຽວກັບການປະກອບສ່ວນຂອງ APEC ເຂົ້າໃນການປະຕິບັດເຂດການຄ້າເສລີທົ່ວອາຊີ-ປາຊີຟິກ - FTAAP”, “ແຜນຍຸດທະສາດຂອງ APEC ກ່ຽວກັບການຊຸກຍູ້ການຮ່ວມມື ແລະ ພັດທະນາບັນດາພວງພະນັງຄຸນຄ່າທົ່ວໂລກ”, “ຂໍ້ຕົກລົງ APEC ກ່ຽວກັບການພັດທະນາຄວາມຄິດປະດິດສ້າງ, ການປະຕິຮູບເສດຖະກິດ ແລະ ການເຕີບໂຕ” ແລະ “ແຜນແມ່ບົດການເຊື່ອມຕໍ່ APEC ໄລຍະ 2015 – 2025”.
ກອງປະຊຸມຂັ້ນສູງ APEC ຄັ້ງທີ 22 ສະແດງໃຫ້ເຫັນເຖິງຄວາມຕັດສິນໃຈ ແລະ ຄວາມມານະພະຍາຍາມອັນສູງສົ່ງ ຂອງບັນດາພື້ນຖານເສດຖະກິດສະມາຊິກ ເພື່ອອາຊີ-ປາຊີຟິກ ທີ່ຕິດພັນກັນ, ມີຫົວຄິດປະດິດສ້າງ ແລະ ເຊື່ອມຈອດກັນ, ປະກອບສ່ວນຍົກສູງບົດບາດທີ່ຕັ້ງຂອງ APEC ແລະ ຮັກສາບົດບາດຂອງພາກພື້ນອາຊີ-ປາຊີຟິກ ທີ່ເປັນກຳລັງຂັບເຄື່ອນການເຕີບໂຕເສດຖະກິດທົ່ວໂລກ.
ໃນເວລາເຂົ້າຮ່ວມກອງປະຊຸມ APEC ຄັ້ງນີ້, ທ່ານປະທານປະເທດຫວຽດນາມ ເຈືອງເຕິນຊາງ ໄດ້ມີການພົບປະຕ່າງໆ ກັບປະທານາທິບໍດີຊີເລ ມີເຊນ ບາເຊເລ, ປະທານາທິບໍດີເປຣູ ໂອລານຕາ ຮູມາລາ, ເຈົ້າຊີວິດແຫ່ງບຣູໄນ ດາຣູຊາລາມ ສົມເດັດພະລາຊາທິບໍດີ ຮັດຢີ ຣັສຊານັນ ໂບນເກຍ, ນາຍົກລັດຖະມົນຕີອົດສະຕຣາລີ ໂທນີ ແອບບອດ, ນາຍົກລັດຖະມົນຕີໄທ ປຣະຢຸດ ຈັນໂອຊາ, ປະທານາທິບໍດີລັດເຊຍ ວະລາດີເມຍ ປູຕີນ, ປະທານາທິບໍດີສາທາລະນະລັດເກົາຫຼີ ພັກ ກືນຮະເຢ, ນາຍົກລັດຖະມົນຕີນູແວນເຊລັງ ຈອນ ຄີ; ພົບປະທະວິພາຄີກັບ ປະທານາທິບໍດີສະຫະລັດອາເມຣິກາ ບາຣັກ ໂອບາມາ ແລະ ນາຍົກລັດຖະມົນຕີ ຍີ່ປຸ່ນ ຊິນໂຊ ອະເບະ.
ໃນການພົບປະກັບທ່ານປະທານປະເທດຈີນ ສີ ຈີ້ນຜິງ, ສອງຝ່າຍໄດ້ແລກປ່ຽນຄວາມເຫັນຢ່າງເລິກເຊິ່ງ ກ້ວາງຂວາງ ກ່ຽວກັບທິດທາງໃຫຍ່ເຮັດໃຫ້ສາຍພົວພັນຄູ່ຮ່ວມຍຸດທະສາດຮອບດ້ານ ຫວຽດນາມ-ຈີນ ເລິກເຊິ່ງຍິ່ງຂຶ້ນ.
ທ່ານປະທານປະເທດຫວຽດນາມ ເຈືອງເຕິນຊາງ ໄດ້ຢືນຢັນນະໂຍບາຍສະເໝີຕົ້ນສະເໝີປາຍຂອງພັກ ລັດ ແລະ ປະຊາຊົນຫວຽດນາມ ທີ່ຍາມໃດກໍ່ນັບຖືຖະໜຸຖະໜອມ ແລະ ມີຄວາມປາຖະໜາ ພ້ອມກັນກັບພັກ ລັດ ແລະ ປະຊາຊົນຈີນ ປັບປຸງສາຍພົວພັນມິດຕະພາບອັນເປັນມູນເຊື້ອ ແລະ ຊຸກຍູ້ການຮ່ວມມື ຕ່າງຝ່າຍຕ່າງມີຜົນຜະໂຫຍດ ລະຫວ່າງສອງປະເທດ ໃຫ້ນັບມື້ນັບຂະຫຍາຍຕົວ. ທ່ານປະທານປະເທດໃຫ້ທັດສະນະວ່າ ທັງສອງຝ່າຍຕ້ອງບຸລິມະສິດໃຫ້ແກ່ການປັບປຸງ ແລະ ຊຸກຍູ້ການພົວພັນລະຫວ່າງສອງພັກ ສອງປະເທດຢ່າງບໍ່ຢຸດຢັ້ງ, ເຮັດໃຫ້ສາຍພົວພັນຄູ່ຮ່ວມຍຸດທະສາດ ຮອບດ້ານ ຫວຽດນາມ-ຈີນ ເລິກເຊິ່ງຕື່ມອີກ, ໃນນັ້ນຕ້ອງເພີ່ມທະວີຄວາມເຂົ້າໃຈ ເຊື່ອໝັ້ນຊຶ່ງກັນແລະກັນ, ແລະ ເຄົາລົບນັບຖືຜົນປະໂຫຍດອັນຊອບທຳ ຂອງກັນ, ປະຕິບັດບັນດາຂໍ້ຕົກລົງຂອງການນຳສອງພັກ ສອງປະເທດຢ່າງເຂັ້ມງວດ ເພື່ອກໍ່ສ້າງສາຍພົວພັນ ບ້ານໃກ້ເຮືອນຄຽງອັນດີງາມ.
ກ່ຽວກັບບັນຫາຢູ່ທະເລ, ທ່ານປະທານປະເທດຫວຽດນາມ ເຈືອງເຕິນຊາງ ເນັ້ນວ່າ ສອງປະເທດມີຫຼັກໝັ້ນແຕກຕ່າງກັນໃນບັນຫາທະເລຕາເວັນອອກ ແມ່ນເປັນຄວາມຈິງ. ສິ່ງທີ່ສຳຄັນກວ່າໝູ່ແມ່ນ ສອງຝ່າຍຄວນແກ້ໄຂບັນຫາດັ່ງກ່າວ ໂດຍຜ່ານການເຈລະຈາ, ແລກປ່ຽນຢ່າງຈິງໃຈ ບົນພື້ນຖານຄວາມຮັບຮູ້ລວມ ແລະ ບັນດາສັນຍາຂອງການນຳຂັ້ນສູງຂອງສອງພັກ, ສອງລັດ. ໃນຂະບວນວິວັດນັ້ນ, ສອງຝ່າຍຕ້ອງຮັກສາສັນຕິພາບ ສະຖຽນລະພາບ ຄວາມສະຫງົບປອດໄພ ແລະ ເສລີພາບໃນການເດີນທະເລ ເດີນອາກາດ, ຄວບຄຸມຂໍ້ຂັດແຍ່ງໃຫ້ດີ, ບໍ່ໃຫ້ເກີດມີບັນຫາໃໝ່ທີ່ສະທ້ອນເຖິງສາຍພົວພັນສອງປະເທດ.
ທ່ານປະທານປະເທດຈີນ ສີ ຈີ້ນຜິງ ຢືນຢັນວ່າ: ຂະຫຍາຍສາຍພົວພັນມິດຕະພາບຈີນ - ຫວຽດນາມ ແມ່ນທິດນຳທີ່ສະເໝີຕົ້ນສະເໝີປາຍ, ບໍ່ສາມາດປ່ຽນແປງໄດ້ ຂອງພັກ, ລັດ ແລະ ປະຊາຊົນຈີນ; ທ່ານໃຫ້ທັດສະນະວ່າ ການຂະຫຍາຍສາຍພົວພັນລະຫວ່າງສອງພັກ ລັດ ແມ່ນສອດຄ່ອງກັບຜົນປະໂຫຍດອັນພື້ນຖານ ຂອງປະຊາຊົນສອງປະເທດ, ມີປະໂຫຍດໃຫ້ແກ່ສັນຕິພາບ ສະຖຽນລະພາບ ແລະ ການພັດທະນາໃນພາກພື້ນ.
ທ່ານປະທານປະເທດຈີນ ສີ ຈີ້ນຜິງ ກໍ່ໄດ້ຕອບຮັບທາງບວກສຳລັບບັນດາຂໍ້ສະເໜີ ຂອງທ່ານປະທານປະເທດຫວຽດນາມ ເຈືອງເຕິນຊາງ ກ່ຽວກັບບັນດາມາດຕະການອັນລະອຽດ ແນໃສ່ເພີ່ມທະວີສາຍພົວພັນ ລະຫວ່າງສອງພັກ ສອງປະເທດ ໃນເວລາຕໍ່ໜ້າ, ພ້ອມກັນນັ້ນກໍ່ສະເໜີໃຫ້ສອງຝ່າຍຕ້ອງຍຶດໝັ້ນເພີ່ມທະວີການແລກປ່ຽນຍຸດທະສາດ, ດຳເນີນເປັນປົກກະຕິທິດທາງອັນຖືກຕ້ອງ ຂອງສາຍພົວພັນສອງປະເທດ; ຍູ້ແຮງການຮ່ວມມືຕົວຈິງທີ່ແທດເໝາະ, ປະຕິບັດໃຫ້ຕ່າງຝ່າຍຕ່າງມີຜົນປະໂຫຍດ; ເປີດກ້ວາງການແລກປ່ຽນສັງສັນຂອງປະຊາຊົນ, ປັບປຸງພື້ນຖານສັງຄົມຂອງສາຍພົວພັນມິດຕະພາບ ຈີນ-ຫວຽດນາມ ແລະ ແກ້ໄຂຂໍ້ຂັດແຍ້ງໃຫ້ໄດ້ເປັນຢ່າງດີ, ສ້າງສິ່ງແວດລ້ອມຢູ່ທະເລຕາມທິດສະຖຽນລະພາບ ແລະ ການຮ່ວມມື.
ທ່ານປະທານປະເທດຈີນ ສີ ຈີ້ນຜິງ ຢືນຢັນຈີນສະໜັບສະໜູນຫວຽດນາມ ໃນການຈັດຕັ້ງກອງປະຊຸມຂັ້ນສູງ APEC ປີ 2017 ຢ່າງສຳເລັດຜົນ ແລະ ຫວັງວ່າສອງຝ່າຍຈະສືບຕໍ່ຮັກສາການຮ່ວມມື ແລະ ປະສານສົມທົບກັນໃນກົນໄກ APEC.
ສັງລວມໂດຍ GB